D. Lipšic, podpredseda vlády a minister spravodlivosti SR: (2003-07-03):
V súvislosti s prístupovým procesom Slovenskej republiky k Európskym spoločenstvám je cieľom návrhu implementácia smerníc Rady Európskych spoločenstiev v oblasti poskytovania právnych služieb. Podľa čl. 45, 47, 56 a 69 Európskej dohody o pridružení sa Slovenská republika zaviazala zabezpečiť postupnú zlučiteľnosť legislatívnych úprav s predpismi Európskych spoločenstiev a podniknúť nevyhnutné kroky na vzájomné uznávanie kvalifikácie a umožnenie poskytovať služby zahraničnými subjektami na svojom území. Vzhľadom na uvedené sa nebudú zo strany Slovenskej republiky prijímať neprimerané opatrenia s ochranárskym zameraním, ktoré by priamo alebo nepriamo diskriminovali etablujúcich sa občanov spoločenstva na území našej republiky. Zákonom sa implementujú tri akty komunitárneho práva: Smernica Rady z 22. marca 1997 o uľahčení efektívneho výkonu slobody právnikov poskytovať služby, Smernica Rady z 21. decembra 1988 o všeobecnom systéme uznávania vysokoškolských diplomov udelených na základe ukončenia odborného vzdelania v trvaní aspoň troch rokov a Smernica Rady zo 16. februára 1988 o umožnení výkonu advokátskeho povolania na trvalom základe v inom členskom štáte ako v tom, v ktorom bola získaná kvalifikácia. Začlenenie smerníc Európskych spoločenstiev do zákona o advokácii sa legislatívnotechnicky rieši spôsobom, ktorý má zabezpečiť ucelenosť a prehľadnosť tejto špecifickej úpravy a vytvoriť tak potrebné predpoklady na jej bezproblémovú interpretáciu a aplikáciu. Popri implementácii normatívnych aktov Európskych spoločenstiev sa zákon zameriava aj na aktualizáciu právnej úpravy vybraných otázok poskytovania právnej pomoci vrátane terminologických upresnení a úpravy inštitútov súvisiacich s výkonom advokátskeho povolania. Ide najmä o aktualizáciu úpravy statusu, práv a povinností advokátov, formy spoločného výkonu advokácie, najmä združenie, verejnoobchodná spoločnosť a spoločnosť s ručením obmedzeným – zdokonalenie disciplinárneho konania, rozšírenie disciplinárnych opatrení a takisto návrh zakotvuje riešenie niektorých ďalších otázok súvisiacich s organizáciou stavovského života. Návrh zákona vychádza najmä z Národného programu pre prijatie acquis communautaire, vytvára legislatívne predpoklady na zlúčenie Komory komerčných právnikov Slovenskej republiky so Slovenskou advokátskou komorou. Navrhovaná právna úprava nebude mať dosah na štátny rozpočet, rozpočty obcí alebo rozpočty vyšších územných celkov. Vláda Slovenskej republiky návrh prerokovala a schválila 11. júna tohto roku a odporučila na ďalší legislatívny postup. Dovoľujem si vás požiadať, vážené pani poslankyne, vážení páni poslanci, o podporu vládneho návrhu zákona. P. Rusko, podpredseda NR SR: Ďakujem pekne. Dávam slovo spravodajcovi, ktorého určil navrhnutý gestorský ústavnoprávny výbor, pánovi poslancovi Miroslavovi Abelovskému. M. Abelovský, poslanec: Pán predsedajúci, kolegyne a kolegovia, vznášam procedurálny návrh. Po dohode aj s predkladateľom tohto zákona, aby sme presunuli tento bod programu na septembrovú schôdzu Národnej rady, pretože je reálna možnosť a reálna nádej, že obidve komory, ktoré na základe tohto zákona majú byť zlúčené, sa dohodnú na spôsobe, akým spôsobom sa zlúčia, teda nie takým, ako je navrhnutý v návrhu zákona. Preto aj po rokovaní s obidvomi Predsedníctvami komôr, to znamená Komory komerčných právnikov aj Komory advokátov, ktorí z vlastnej iniciatívy za prítomnosti aj predkladateľa, buď teda pána ministra, alebo štátnej tajomníčky, sa pokúsia tento zákon v naznačenom smere zlepšiť. Keďže už bol schválený program tejto schôdze Národnej rady, navrhujem, aby sme o tomto procedurálnom návrhu, ktorý prednášam, hlasovaním rozhodli pri spoločnom hlasovaní o ostatných zákonoch. Ďakujem. P. Rusko, podpredseda NR SR: Ďakujem pekne spravodajcovi. Otváram rozpravu. Konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Nikto. Ďakujem pekne. Končím rozpravu a budeme pokračovať ďalším bodom programu. Ďalší bod programu bude vládny návrh zákona, ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších predpisov a o zmene a doplnení niektorých zákonov , prvé čítanie (tlač 282). Prosím podpredsedu vlády a ministra spravodlivosti, aby uviedol vládny návrh zákona.